บลจ.ทิสโก้ออกกองทุนรวมหุ้นระยะยาว TMSLTFสร้างผลตอบแทนที่ดีระยะยาว ขาย 5-26 ก.ย.นี้
บลจ.ทิสโก้ออกกองทุนรวมหุ้นระยะยาว TMSLTF สร้างผลตอบแทนที่ดีระยะยาว ขาย 5-26 ก.ย.นี้
1 ก.ย. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุนทิสโก้ จำกัด หรือ บลจ.ทิสโก้ เปิดเผยว่า บริษัทเสนอขายกองทุนรวมหุ้นระยะยาว (LTF) ใหม่ คือ “กองทุนเปิด ทิสโก้ Mid/Small Cap หุ้นระยะยาว” (TISCO Mid/Small Cap LTF : TMSLTF) เน้นการลงทุนในหุ้นขนาดกลางและขนาดเล็กที่มีมูลค่าหลักทรัพย์ตามราคาตลาดไม่เกิน 50,000 ล้านบาท และคัดหุ้นในกลุ่มที่มีโอกาสเติบโตสูง
ทั้งนี้กองทุนดังกล่าวถือเป็นเครื่องมือสำหรับผู้ลงทุนในการเข้าลงทุนในหุ้นไทยเพื่อหวังผลตอบแทนที่ดีในระยะยาวในยุคดอกเบี้ยต่ำ เสนอขายครั้งแรก (IPO) ในวันที่ 5-26 ก.ย. นี้
โดยกองทุนเปิด ทิสโก้ Mid/Small Cap หุ้นระยะยาว มีจุดเด่นในการบริหารเชิงรุก (Active Fund) พิจารณาเลือกหุ้นแบบ Bottom Up โดยคัดสรรหุ้นขนาดกลางและขนาดเล็กที่มีศักยภาพในการเติบโตสูง เพื่อเปิดโอกาสในการสร้างผลตอบแทนที่ดีในระยะยาว
สำหรับกลยุทธ์การลงทุนไปในแนวทางเดียวกับ กองทุนเปิด ทิสโก้ Mid/Small Cap อิควิตี้ ซึ่งเปิดมาได้เป็นระยะเวลา 3 ปีเศษ และได้รับการจัดอันดับสูงสุด 5 ดาว จาก Morningstar Thailand เมื่อวันที่ 4 ส.ค.ที่ผ่านมา